Lotery-grootkop se pensioen bevriesPhillemon Letwaba (Foto via GroundUP) Deur Raymond Joseph, GroundUp Die pensioen van die Nasionale Loterykommissie (NLK) se voormalige bedryfshoof Phillemon Letwaba is deur die spesiale tribunaal bevries. Die Spesiale Ondersoekeenheid (SOE) het die spesiale tribunaal op ŉ dringende basis genader om Letwaba se pensioenvoordele te bevries kort nadat hy verlede maand sy bedanking ingedien het. Dié bedanking is ingedien enkele weke voordat Letwaba voor ŉ dissiplinêre komitee sou verskyn. Die voormalige bedryfshoof word daarvan beskuldig dat hy sy posisie misbruik het om hom en sy gesin te verryk. Die SOE ondersoek nou al geruime tyd bewerings van korrupsie rondom loterygeld sedert pres. Cyril Rampahosa ŉ proklamasie in November 2020 onderteken het wat die eenheid magtig om die NLK te ondersoek. Dié ondersoek het sedertdien aan die lig gebring dat Letwaba na bewering persoonlik gebaat het by geld wat verskeie niewinsgerigte organisasies van die NLK ontvang het. Daar word beweer dat Letwaba van vriende en familie se ondernemings sowel as trusts gebruik gemaak het om geld van niewinsgerigte organisasies tot sy voordeel en dié van sy familie te ontvang. Letwaba, wat kort voor sy bedanking vir die derde keer geskors is, is die afgelope paar jaar by verskeie van GroundUP se berigte oor korrupsie by die NLK betrek. Dit sluit in ’n R4,8 miljoen-toekenning aan ŉ niewinsgerigte organisasie waarvan sy vrou een van die direkteure was sowel as verskeie loterygefinansierde projekte in Kuruman en ŉ multimiljoenrandse dwelmrehabilitasiesentrum in Pretoria. Letwaba ontken egter die aantygings en dagvaar GroundUp vir naamskending.